রোহন আর শাকুনের মধ্যে মিল যেমন আছে, ফারাকও তেমনই আছে। দু’জনেই দু’জনের পরিবারের ব্যাপারে ভয়ঙ্কর প্রোটেক্টিভ। যদিও শাকুনের সমস্ত কাজ তার স্ত্রী মন্দিরা কোঠারি (চিত্রাঙ্গদা) পছন্দ করে না। আর দু’জনের অমিল হল একজন বিশ্বাস করে অঙ্কে, আর অন্যজন বিশ্বাস করে আবেগে। একদম দু-রকমের চরিত্র হওয়ার ফলে গল্পের মধ্যে একটা চাপা কন্ট্রাস্ট এমনিই তৈরি হয়ে যায়। কিন্তু প্রথমার্ধের চিত্রনাট্য এতই দুর্বল যে সইফ আলি খানের অসম্ভব ভালো অভিনয় সত্ত্বেও ছবি তেমন জমাট বাঁধতে পারে না। ছবি যখন জমাট বাধতে শুরু করে, ততক্ষণে অনেক দেরি হয়ে গিয়েছে। দর্শকের সমস্ত উৎসাহ নষ্ট হয়ে গিয়েছে। কিন্তু শেষার্ধ এতটাই জমাট যে প্রথমার্ধের দুর্বলতা আর স্মরণে থাকে না।